Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2023/C 20/09)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„MELOCOTÓN DE CIEZA“

ELi nr: PGI-ES-02644 – 16.10.2020

KPN ( ) KGT (X)

1. Nimetus(ed)

„Melocotón de Cieza“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Virsikud, mis kuuluvad sortidesse

— Baby Gold 6

— Romea

Sort „Baby Gold 6“

Värvus

„Baby Gold 6“ sordi virsikutel, mis on kasvatatud kaitstud geograafilise tähisega hõlmatud piirkonnas, on koore värvitooni nurgakraad suurem (79,23 ± 0,62) kui võrreldavates piirkondades (72,02 ± 3,71). Ka viljaliha värvuse saturatsioon (46,10 ± 0,27) on suurem kui teiste piirkondade virsikutel (42,34 ± 0,52). Need erinevused tähendavad kollasemat viljaliha, mille toon on suurema saturatsiooniga.

Tihkus

Sordi „Baby Gold 6“ tihkus on korjamise ajal 21,08 ± 0,68, mis on ligikaudu 7 % suurem kui võrreldavas piirkonnas (19,72 ± 1,23). See suurendab oluliselt vahet võrreldavate piirkondadega viljade turustamise ajal, mil tihkus on 19,01 ± 0,64; see on ligikaudu 16,34 % suurem kui võrreldavas piirkonnas (16,34 ± 0,89).

Suurus

Miinimumsuurus: A (diameeter 67 – < 73 mm)

Maksimumsuurus: AAAA (diameeter > 90 mm)

Sort „Romea“

Värvus

„Romea“ sordi virsikutel, mis on kasvatatud kaitstud geograafilise tähisega hõlmatud piirkonnas, on koore värvitooni väärtus märkimisväärselt suur, 78,21 ± 0,47; võrreldavates piirkondades on see 10 % väiksem (70,98 ± 0,26). Ka saturatsioon (56,13 ± 0,34) on 26,6 % suurem kui võrreldavates piirkondades (44,34 ± 1,02). Need väärtused tähendavad kollasemat epidermi.

Tihkus

Sordil „Romea“ on turustamise ajal ehk 14 päeva pärast korjamist kõrge tihkuse näitaja. See on 16,55 ± 0,88, mis on 30 % suurem kui tihkuse näitaja võrreldavates piirkondades (12,51 ± 0,69).

Selline tihkus tähendab, et kaitstud geograafilise tähisega hõlmatud piirkonna virsikud on pikema säilivusajaga kui võrreldava piirkonna virsikud; see on tingitud piirkonna kliimast ning pinnase füüsikalistest ja keemilistest omadustest. Neid kirjeldatakse punktis, mis käsitleb seost geograafilise piirkonnaga.

Suurus

Miinimumsuurus: A (diameeter 67 – < 73 mm)

Maksimumsuurus: AAAA (diameeter > 90 mm)

Mõlema sordi organoleptilised omadused

— Intensiivne magus maitse, mis tuleneb suhkrute ja üldise happesuse heast tasakaalust. Tihke ja mahlane tekstuur. Virsikutele iseloomulik meeldiv lõhn.

— Värvus: koore värvus varieerub helekollasest oranžini. Sordil „Romea“ võib koore päikesepoolsel küljel olla heleoranž või punakas toon.

— Minimaalne tihkus saagikoristuse ajal: 20 N.

— Kuju: ümar. Sordi „Baby Gold 6“ viljadel võib olla tipus väike iseloomulik sopistus.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Ei kohaldata.

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid toimuvad määratletud geograafilises piirkonnas.

1. Istutamine

2. Niisutamine

3. Väetamine

4. Lõikamine

5. Harvendamine 5.1. Õite harvendamine 5.2. Viljade harvendamine

6. Saagikoristus

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Ei kohaldata.

3.6. Sellise toote märgistamise erieeskirjad, millele registreeritud nimetus viitab

Kaitstud geograafilise tähisega hõlmatud virsikutel peab olema nummerdatud märgis, mis peab sisaldama kaitstud geograafilise tähise logo. Märgisel on kohustuslik sõnastus „Melocotón de Cieza“. Märgisel peab olema identifitseeritud ka volitatud kontrolliasutus, mis toimib toote sertifitseerimisasutusena. Vastava järjekorranumbriga märgise väljastab või määrab kontrolliasutus, mis seda ka alati kontrollib. Märgised tuleb kinnitada pakendamiskohas sellisel viisil, et neid ei saaks uuesti kasutada.

4. Geograafilise piirkonna täpne määratlus

Kaitstud geograafilise tähise „Melocotón de Cieza“ piirkond hõlmab osa Cieza, Calasparra, Jumilla ja Abaráni omavalitsusüksusest ning on määratletud järgmiselt:

— läänepiir: piirneb Las Cañadase ja Agua Amarga asulaga Cieza omavalitsusüksuses;

— lõunapiir: piirneb Rotase ja El Macabeo asulaga Calasparra omavalitsusüksuses;

— idapiir: piirneb Corona asulaga Abaráni omavalitsusüksuses ja rongijaamaga Blancas;

— põhjapiir: piirneb El Boqueróni asulas Jumilla omavalitsusüksusega.

5. Seos geograafilise piirkonnaga

Taotlus registreerida kaitstud geograafiline tähis „Melocotón de Cieza“ põhineb toote omadustel ja mainel.

Teadusuuringuga on tõendatud, et kaitstud geograafilise tähisega „Melocotón de Cieza“ hõlmatud piirkonnas kasvatatud virsikutel on erilised omadused ning et toote omadused ja kvaliteet on seega seotud toote päritoluga. Uuringu tegi Cartagena polütehnilise ülikooli agrotehnika kõrgkooli toidutehnoloogia ja põllumajandusseadmete osakonna koristusjärgsete ja jahutamisuuringute töörühm. Uuring kandis pealkirja „Sortide „Romea“ ja „Baby Gold 6“ koristusjärgne võrdlusuuring kaitstud geograafilise tähise „Melocotón de Cieza“ saamiseks“, Cartagena, juuli 2018 (https://melocotondecieza.com/estudio-upct/).

Piir määrati kindlaks kriteeriumide põhjal, mis olid seotud pinnase, kliima ja aladega, millega kaitstud geograafilise tähise alla kuuluvad sordid on paremini kohastunud. Toote „Melocotón de Cieza“ lisaväärtus põhineb selle eriomadustel, mis on suurelt osalt tingitud kaitstud geograafilise tähisega hõlmatud piirkonnale eriomasest kliimast, pinnasest ja inimteguritest.

Looduslikud tegurid

Üks tegur, mis teeb „Melocotón de Cieza“ sortidest „Baby Gold 6“ ja „Romea“ omaette toote, on määratletud tootmispiirkonna kliima. Talvel jääb külm öine temperatuur vahemikku –2o C–5o C, kõrgeim on temperatuur aga mais (33o C), juunis (37o C) ja juulis (41o C). Temperatuurikontrast annab asjaomastele virsikusortidele eriomase ja iseloomuliku suuruse ja värvuse.

„Melocotón de Cieza“ sortide „Romea“ ja „Baby Gold 6“ eriomadusi mõjutab piirkonna äärmuslik vahemereline kliima, millele on iseloomulikud väga põuased suved ning napilt 300 mm-ni ulatuv keskmine aastane sademete hulk. Sademeid esineb pööripäevade paiku ning suurima sademete hulgaga kuu on oktoober. Lisaks on kõnealustel aladel Murcia autonoomse piirkonna kõrgeim keskmine aastane temperatuur, kuna need on suhteliselt lähedal Vahemerele ja asuvad madalal. Tegu on Segura jõe valgala kõige kuivemate aladega. Kõik need tegurid koos tingivad selle, et asjaomaste sortide omadused eristavad neid kõikidest teistest samade sortide virsikutest, mis on toodetud muudes piirkondades. Lisaks on nende iseloomulike omaduste tekkes keskne osa Cieza põlde niisutava Segura jõe eripäradel. Mõlema sordi organoleptiliste omaduste seisukohalt tähendab nende lahustuva kuivaine kontsentratsioon magusamat maitset ja tihkemat tekstuuri.

Segura jõe valgala hüdrograafiaameti (Confederación Hidrográfica del Segura) aruandes (nr IAMB-0015/2021) Segura jõe veekvaliteedi kohta Cieza omavalitsusüksust läbivas lõigus on märgitud, et „Cieza omavalitsusüksust läbivas lõigus on Segura jõgi klassifitseeritud veekoguks „ESES0701010111 Río Segura“, mis ulatub Quipari jõega ühinemise kohast Azud de Ojóse tammini“. Segura jõe lõpphinnangus ja veemajanduskavas („Plan Hidrológico del Segura“, PHDS) on veekogu üldseisundile antud hinnang „hea“. Ökoloogilisel seisundil on viis taset, mis on parimast halvimani järgmised: väga hea, hea, keskmine, halb ja väga halb. Kõnealusel juhul on seisund „hea“. Keemilisel seisundil on kaks taset: „hea“ ja „ei kvalifitseeru heaks“. Kõnealusel juhul on seisund „hea“.

Pinnas

Tootmispiirkonna muudavad asjaomaste luuviljade kasvatamiseks eriti sobivaks selle pinnasele omased ühised tegurid. Põhiomadused, mis pinnase koosmõjus kliimaga ainulaadseks muudavad, on järgmised: liivsavine ja savine tekstuur, savi sisaldus üle 30 %, pH > 8,3, aktiivne lubi > 20 % ja orgaanilise aine sisaldus 1–2 %. Need füüsikalised ja keemilised omadused koos paljude muude omadustega määravad selle geograafilise eripäraga virsiku kvaliteedi, tihkuse, säilivusaja ja maitse ehk kokkuvõttes selle eksimatult äratuntava iseloomu.

„Melocotón de Cieza“ omadusi ei määra üks füüsikaline, keemiline või pinnasega seotud tegur. Need tekivad väga paljude tegurite tasakaalustatud kombinatsiooni mõjul. Pinnasega seotud teguritel on selles eriline tähtsus.

Tootmismeetodiga seotud tegur

Cieza piirkonda eristab teistest see, et nii õisi kui ka vilju harvendatakse täielikult käsitsi, õishaaval. See erineb teistest Hispaania piirkondadest, kus põllumajandustöölised kasutavad igalt oksalt liigsete õite eemaldamiseks harvendusmasinaid.

Traditsioonilise meetodi kasutamine tagab õite parema valiku, mis tähendab kvaliteetsemaid vilju.

Ajaloolised tegurid ja ühiskondlik maine

Ajaloolised tõendid virsikute esinemise kohta Ciezas pärinevad 3. sajandist pKr La Serreta koobastest ning hilisemast ajast mõningate majade kuivanud kaevudest Siyasas, Monte del Castillo nõlvadel asunud kindlustatud asulas, mis jäeti 13. sajandil maha. Leitud on ka virsikuseemnete jäänuseid, mis annavad tunnistust tollastes Cieza viljapuuaedades kasutatud põllumajanduslikest meetoditest.

Ajalooliselt oli kõikide kauges minevikus Ciezas elanud inimeste kultuur mingil viisil seotud põllumajandusega ning virsikud olid selles kesksel kohal.

Tänapäeval on ulatusliku virsikutoodanguga seotud piirkonna tööstuse areng. Konservitööstus oli üks peamisi tegureid, mis ajendas kogu Cieza piirkonnas virsikukasvatust suurendama ja laiendama.

Ciezas on 8 448 hektarit niisutatavat põllumajandusmaad. Sellest 5 861 hektaril ehk ligikaudu 70 %-l kasvatatakse virsikupuid (Murcia autonoomse piirkonna statistikakeskuse (CREM) andmed). Nende näitajatega on Cieza Euroopa suurima virsikutoodanguga omavalitsusüksus, tootes aastas üle 180 miljoni kilogrammi.

Tootel „Melocotón de Cieza“ on omavalitsusüksuse ühiskonnaelus määrava tähtsusega koht, sest üle 10 000 inimese elatub virsikutega seotud tegevusaladest. Kõige selle kohalik, piirkondlik ja üleriigiline mõju, mis tootega „Melocotón de Cieza“ seondub, peegeldab seega osutatud toote mainet, mille juured on kohalikus kultuuris. Seda näitavad mitmesugused tootega „Melocotón de Cieza“ seotud tähtsündmused, nagu „Melocotón de Cieza“ konverents ja varem 1980. aastate virsikufestival Fiesta del Melocotón. Lisaks korraldatakse ka riiklikku luuviljaliste konverentsi. Neile lisandub rahvusvaheliselt tuntud turismiatraktsioon Floración de Cieza, millel on tootega „Melocotón de Cieza“ otsene seos. Cieza põllumajanduse edendamisel silma paistnud isikuid või organisatsioone tunnustatakse igal aastal kuldvirsiku autasuga (Melocotón de Oro). Autasu näitab virsikute olulisust Cieza majanduse arengu tegurina.

Toote kultuuris juurdunud mainest ning kohalikust, piirkondlikust ja ka rahvusvahelisest tähtsusest on teisigi tõendeid. Silmapaistvad näited toote „Melocotón de Cieza“ kasutamisest gastronoomias on Manjar de Cieza (Cieza küpsis) ja jõuluroog Murciatone, samuti sellised retseptid nagu virsikugranita ja Trenza de „Melocotón de Cieza“ („Melocotón de Cieza“ pirukas), aga ka kondiitritooted nagu „Melocotón de Cieza“ tort.

Nimetada võib ka traditsioonilisi mänge, nagu Melocotón Respondón („ninakas virsik“), ja teoseid, nagu 2017. aastal ilmunud raamat pealkirjaga „Virsik Cieza ajaloos“. Raamat koondab uurimusi põllumajanduse algusaegadest, niisutatud aladest, luuviljaliste kasvatamisest ja kõige levinumatest sortidest, mida on piirkonnas iidsetest aegadest kasvatatud.

„Melocotón de Cieza“ on esindatud ka maailma olulisimatel põllumajandusmessidel, nagu Fruit Attraction ja Fruit Logistica Berliinis. 2021. aastal sai see ajalehe La Verdad tooteauhinna.

Bibliograafia

„El melocotón en la historia de Cieza“ („Virsik Cieza ajaloos“). Avaldanud Asociación Cultural La Floración de Cieza. Raamatus käsitletakse Cieza elanike ja virsikute seoseid iidsetest aegadest peale. Asjaolu, et tootest „Melocotón de Cieza“ on avaldatud eraldi raamat, annab aimu selle olulisusest.

Teos koondab uurimusi põllumajanduse algusaegadest, niisutatud aladest, virsikute kasvatamisest ja kõige tüüpilisematest sortidest, mida on piirkonnas iidsetest aegadest istutatud.

Samuti käsitletakse selles kõiki virsikukasvatuse ümber tekkinud tegevusalasid ja tööstusharusid, millel oli Ciezale väga suur sotsiaal-majanduslik mõju. Nende hulka kuuluvad konservitööstus, eksport, kirjandus, maalikunst ja kokandus.

Viide tootespetsifikaadi avaldamisele

Viide: PGI-ES-02644

Kuupäev: 16. oktoober 2020

Link: https://cutt.ly/AT5SvJA

(1) ELT L 343, 14.12.2012, lk 1.